  Руслан Нуриахметов Анжелика Тихонова корреспондент 20-тӥ толшоре Дэбес черкогуртысь политехникумын гуртын улӥсь дышетскисьёс пӧлын шахматэн ӝог но блиц амалъёсын шудонъя куинетӥ огъяросси ӵошатсконъёс кутскозы. Турнир ньыль нунал кыстӥськоз. Со сярысь элькун тӧролэн но кивалтэтлэн пресс-службазы ивортӥз. Туэ ӵошатсконъёсы 18 улосвылъёсысь пиналъёс пыриськозы: Удмуртиысь, Башкортостанысь, Дагестанысь, Татарстанысь, Марий Элысь, Нижний Новгород, Свердловск, Ленинград, Челябинск но мукет улосвылъёсысь. Пӧлазы спортъя мастере кандидатъёс но Европалэн первенствояз пыриськемъёс луозы. Элькунлэсь данзэ 14 ёросъёсысь шахматистъёс утёзы   Ӵошатсконъёсы вить адямиен командаос пыриськозы (10-18 аресъем пиналъёс но одӥг тренерзы). Пӧлазы одно ик одӥг ке но нылаш луыны кулэ. Шахматистъёс швейцар системая шудозы. 20-21 толшоре ӝог шахматъя устозэ шараялозы: кык группая – нылъёс но пиос – укмыс тур ортчытозы. 22-23 толшоре – блиц: нылъёс но пиос 11 тур шудозы. Одӥг командаысь пиналъёс куспазы уз пумиськылэ. Ӵошатсконъёс сяна, спортсменъёс понна шутэтскон-шулдыръяськон программа чакламын. Соос «Снайпер в варежках» шудозы, пейнтболлы пыӵалысь ыбылӥськозы, Байгурезе тубалозы, квест ортчозы но пӧртэм быгатонлыкъёссэс возьматозы. Нош тренеръёс но судьяос понна «Шахматы в школе» дышетон семинар радъялозы. Сое «Шахматный всеобуч в России» федерал ӵектослэн кураторез Александр Костьев нуоз. «Дэбесын ӵошатсконъёс пиналъёслы но, тренеръёслы но кулэ. Со ужан амалъёсын тодматскыны, выль тодон-валан но дышетскисьёсты шахматэн шудыны дышетон методикая дэмланъёс басьтыны умой луонлык. Татын ми элькунысьтымы, озьы ик кунысьтымы шахматэз яратӥсьёсын, сое азинтыны тыршисьёсын пумиськылӥськом. Адӟиськом, солэн пайдаез вань – Дэбесын куинетӥзэ огъяросси ӵошатсконъёс ортчо ини, кык ресурсной центръёсмы усьтэмын» Светлана Дерябина, Ижкарысь Шахматъя ресурсной центрен кивалтӥсь Нырысетӥ куинь интыосты басьтэм командаосты Россиысь шахматъя федерацилэн кубокъёсыныз пусъёзы. Озьы ик дипломъёс, медальёс но кузьымъёс сётозы. Нош федерацилэсь нимысьтыз кузьымъёссэ вань пыриськисьёс басьтозы. Ӵошатсконъёслэн нырысетӥ нуналаз пумиськонъёсты меӵак эфирын учкыны луоз. Со Удмуртиысь шахматъя федерацилэн «ВКонтакте» мерлыко вотэсысь бамаз ортчоз. Тодэ вайытом, огъяросси ӵошатсконъёсы нырысетӥ араз 200-лэсь ятыр спортсменъёс пыриськизы. Нош кыкетӥ араз – 150-лэсь трос. Тегъёс: шахмат Удмуртия Дэбес Спорт Россия пиналъёс  